**Urobme si záhradku**

V rámci dnešnej úlohy spojíme matematiku, biológiu a informatiku. Bude to také – z každého rožku trošku. Verím, že splnenie úlohy pre teba nebude ťažké. Stačí, ak si pozorne prečítaš moje pokyny. Pomôckou ti určite bude aj internet a náš známy „ujo gugl“ - [www.google.sk](http://www.google.sk). Pre uľahčenie práce ti ponúkam konkrétne <http://www.rastlinky.sk/> a <http://zahrada.nana.sk/dreviny.htm>.

Na vypracovaní zadania pracuj sám. Ak predsa len budeš potrebovať pomoc, požiadaj o ňu svojich spolužiakov a v prípade, že ani oni nebudú vedieť, som ti k dispozícii ja.

Zadanie:

Vypracuj grafický návrh okrasnej záhradky.

Požiadavky:

1. biologické

* určite chceme v našej záhradke mať ruže, tulipány a nejaké okrasné dreviny
* zisti nároky rastlín na pestovanie
* vyber také rastliny, aby naša rozkvitnutá záhradka bola farebná

1. matematické

* vypočítaj, koľko eur nás bude stáť zakúpenie rastlín do záhradky
* nesmieš prekročiť limit 200 eur
* nezabudni, že záhradku musíme oplotiť - je obdĺžniková s rozmermi 17 m a 40 m – pletivo musíme kúpiť

1. informatické

* projekt vypracuj v MS Word, na nákres záhradky použi skicár
* vypracované zadanie mi odovzdáš elektronicky na moju e-mailovú adresu

Pracovný postup:

V počítači si vytvor priečinok a pomenuj ho meno\_priezvisko (na ploche v pc klik pravým tlačidlom-nový-priečinok). Všetky materiály si do tohto priečinku priebežne ukladaj (súbor-uložiť ako).

Na internete si preštuduj potrebné informácie a nájdi vhodné obrázky.

Keď si premyslíš, ako má vyzerať záhradka, v skicári (štart-programy-príslušenstvo-skicár) ju nakresli. Hotový obrázok vieš skopírovať do Word-u.

Na internete pohľadaj rastliny vhodné do našej záhradky.

O každej napíš:

* názov
* nároky na pestovanie
* doba kvitnutia
* prezimovanie
* zaujímavosti

Zisti, koľko pletiva budeš potrebovať na oplotenie záhradky – potrebuješ vedieť množstvo a potom vypočítaj cenu pletiva. Pri výpočte môžeš použiť „počítačovú“ kalkulačku (štart-programy-príslušenstvo-kalkulačka).

Skompletizovaním textu a obrázkov dostaneme hotový návrh našej záhradky.

Na záver nezabudni uviesť zdroj informácií (názov knihy, webová stránka).

Všetky hotové práce vytlačím, zviažem a získame tak triedny katalóg záhradiek.

Čo získaš ty:

* vlastný návrh okrasnej záhradky
* nové informácie o okrasných rastlinách – o rôznych druhoch a spôsoboch ich pestovania
* zopakuješ si výpočet obvodu obdĺžnika
* doplníš si poznatky z finančnej matematiky
* pri vypracovaní sa „pohráš“ s počítačom
* dobrú známku ☺

Veľmi sa teším na tvoju hotovú prácu. Dúfam, že sa ti bude dariť. Držím palce.